Ontvoering: Die statistieke en wenke waarop ouers moet let - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ontvoering: Die statistieke en wenke waarop ouers moet let
Alhoewel Suid-Afrika in die laaste tyd 'n vloedgolf pogings ervaar het om kinders te ontvoer is hierdie bose fenomeen niks nuuts nie.
Aan die Wesrand het 'n man oor 'n reling gespring en probeer om 'n kind te gryp, voordat omstanders dit verhoed het en hy later gearresteer is. 'n 15-jaar-oue meisie is amper in Durban ontvoer. Hierdie en ander onlangse voorbeelde toon die onvoerders se toenemende astrantheid en wanhopigheid. Voorheen is slinkse tegnieke om kinders te ontvoer in winkelsentrums en areas wat met mense krioel toegepas, maar dit het nou verander in meer onbeskroomde pogings in stil voorstede.
Die syfers en feite
Die statistieke is ysingwekkend. Volgens Missing Children SA, raak honderde kinders elke jaar in Suid-Afrika weg. Alhoewel 77% van vermiste kinders gevind word, word 23% nie gevind nie.
Die Suid-Afrikaanse Polisiediens (SAPD) skat dat in 2019 alleen ontvoerbendes meer as R1 biljoen verdien het. Die polisie erken dat hulle oorweldig word deur die toename in ontvoerings en verklaar dat dit 'n bedreiging vir die land se nasionale sekuriteit is. Sommige polisiebeamptes is al gearresteer vir sameswering met die ontvoerders. Die ontvoertendens toon 'n opwaartse kurwe want die absoluut verbysterde families is gewillig om die losprys te betaal.
Rofweg word 16 mense (wat baie kinders insluit) elke dag in Suid-Afrika ontvoer. Dit is slegs die gevalle wat by die polisie aangemeld word en sluit nie baie ander gevalle in waar die familie van die ontvoerde nie die owerhede wil betrek nie.
Voorkoming is baie beter as genesing
Ongelukkig is ewige waaksaamheid die prys van vryheid en ontvoerings is 'n skrikwekkende realiteit. "Die laaste ding wat jy wil doen, is om 'n gevoel van vrees by jou kind in te boesem, maar 'n gesonde bewussyn van die gevare van die wêreld lei daartoe dat lewens gered word," het Caseu Rosseau, 1st for Women se segspersoon, aan die tydskrif You vertel. "So ver dit ontvoering aangaan, is hoe meer kennis die ouer sowel as die kind oor beskik, hoe beter hulle kanse om ontvoerders te identifiseer en te verhoed dat die ondenkbare gebeur."
Maak jou kind ook so opvallend as moontlik wanneer julle uitgaan. Op hierdie wyse kan jou kind maklik in 'n skare raakgesien word.
"Ken al die kontakbesonderhede van jou kind se vriende. As jou kind wegraak, begin dadelik bel. Moenie 24 uur wag voor jy die polisie kontak nie. Moedig kinders wat skool toe loop, aan om dit in groepe te doen," sê Childline KZN se waarnemende direkteur Adeshini Naicker.
Rosseau raai ouers aan om die kommunikasielyne tussen hulle en hulle kinders oop te hou. Leer hulle jou selfoonnommer (en enige ander kontaknommers) en hulle eie straatadres ken. Kinders behoort niks by vreemdelinge te neem nie, hetsy in die teenwoordigheid van hulle ouers of ver van hulle af.
Plaas 'n premie op spoed en geraas. "As iemand jou kind jaag en in 'n kar probeer indwing, is die beste reaksie om te skree en weg te hardloop – mits die aanvaller nie oor 'n gevaarlike wapen beskik nie."